Trenta-u

**Trenta-u** és un joc de cartes molt popular a Grècia. Malgrat que s'hi juga apostant, no és propi de casinos o esdeveniments formals, sinó d'àmbit familiar, per exemple durant la festa de Cap d'any.

És un joc de puntuació que es juga amb una baralla francesa, sense comodins. Hi poden jugar des de 2 jugadors, encara que és recomanable jugar-hi a partir de 4 i funciona prou bé fins als 8 jugadors (tot i que es podria estirar fins als 10).

## Objectiu

L'objectiu del joc és aconseguir una mà de cartes amb un valor tan proper com sigui possible als 31 punts, però sense rebassar aquest límit.

## Valor de les cartes

* **Del 2 al 10:** cada carta el seu valor
* **Figures (J, Q i K):** 10 punts
* **As**: 1 punt o 11, a elecció del jugador. Si un jugador té més d'un as, almenys un ha de comptar per 11
* Una mà de **dues cartes de 2**, sense cap altra carta: 14 punts (en lloc de 4)

## Puntuació

* La millor mà és la que suma exactament **31 punts**
* La segona millor mà és la de **14 punts**
* Amb **30 punts o menys**: com més punts, millor mà (excloent la mà de 14 punts)
* Una mà de més de 31 punts **no té valor**

## Regles

Triau un repartidor, que mesclarà les cartes i en sentit antihorari en repartirà una cap per amunt (descoberta) davant cada jugador, començant pel que té a la dreta i acabant pel que té a l'esquerra. Una vegada fet el repartiment, cada jugador farà una aposta i la col·locarà damunt la seva carta. L'aposta podrà ser qualsevol quantitat entre el mínim i el màxim acordat.

Arriba el torn del repartidor, que roba cartes de dalt de la baralla sense mostrar-les als altres jugadors, amb la intenció d'aconseguir una puntuació guanyadora sense excedir els 31 punts. El repartidor pot **plantar-se** (deixar de robar cartes) en el moment que estigui satisfet amb la puntuació. Una vegada s'ha plantat, s'obren quatre escenaris possibles:

1. El repartidor ha fet més de 31 punts. Mostrarà les cartes i dirà que **s'ha passat**. Haurà de pagar a cada jugador el que hagi apostat.
2. El repartidor fa exactament 31 punts. Mostra les cartes, s'endú totes les apostes i s'acaba la ronda.
3. El repartidor fa exactament 14 punts. Mostra les cartes i ho anuncia. Cada jugador tindrà ocasió de mirar de millorar la puntuació del repartidor.
4. El repartidor **es planta** amb menys de 31 punts però amb una xifra diferent de 14. Tria una carta que podrà mantenir cap per avall (oculta) i mostra les altres. Cada jugador tindrà ocasió de mirar de millorar la puntuació del repartidor.

En el 3r i 4t cas, la resta de jugadors disposaran d'un nou torn, seguint l'ordre del repartiment previ. Cadascú en el seu torn, anirà demanant cartes al repartidor fins que es vulgui plantar o es passi (superi els 31 punts). Després, vendrà el torn del següent jugador. Aquestes noves cartes es repartiran cap per amunt (descobertes). Si el repartidor havia fet 14 punts, als jugadors no els quedarà més remei que acceptar cartes fins a fer-ne 31 o passar-se, però en el 4t supòsit, tenint en compte que el repartidor restarà amb una carta cap per avall, el jugador haurà de decidir fins quan es vol arriscar per acostar-se a 31 sense passar-se.

Si un jugador es passa (supera els 31 punts), el repartidor se'n queda immediatament l'aposta. Si un jugador fa 31 o 14 punts, el repartidor li ha de pagar la quantitat apostada. En la resta de casos, la resolució ha d'esperar que tots els jugadors hagin acabat el seu torn, moment en què el repartidor revela la seva carta tapada, paga l'aposta respectiva a cada jugador que tingui una puntuació superior a la mà del repartidor i es queda les apostes dels qui tenen pitjor o igual mà.

Totes les cartes usades es recullen i s'afegeixen al final de la baralla després de resoldre les apostes, sense mesclar-les. Les cartes dels jugadors que es passen (fan més de 31 punts) s'hi afegeixen també, però immediatament després de passar-se, sense esperar a acabar la ronda.

Si el repartidor no s'ha passat durant la ronda, reparteix també en la següent. Si s'ha passat i ha repartit almenys dues rondes seguides, el torn de repatir passa al jugador que té a la dreta, de manera que quan hom reparteix sempre tindrà opció de repartir almenys dues rondes, independentment que es passi o no.

### Final del joc

Al començament de la partida convé acordar fins a quin punt es jugarà. A vegades simplement s'acorda poder seguir comprant fitxes i jugar fins que plagui. Una altra forma habitual és convenir l'acabatall en el moment que un dels jugadors acaba les fitxes i queda elminat del joc. En aquest darrer supòsit, se sol afegir una regla extraordinària segons la qual la suma de totes les apostes efectuades pels jugadors no pot excedir el total de fitxes de què disposa el repartidor.

## Curiositats

A Mallorca, hi ha una glosa molt coneguda que versa sobre Sant Antoni jugant a Trenta-u contra el Dimoni. Probablement arran d'això hi ha moltíssima gent que sap de l'existència del joc malgrat no conèixer-ne les normes ni haver-hi vist jugar mai:

> Sant Antoni i el Dimoni
> jugaven a Trenta-u;
> el Dimoni en va fer trenta,
>
> Sant Antoni, trenta-u
>
> Popular